Grand Theft Auto 2

***Mae Grand Theft Auto 2*** yn gêm fideo antur byd agored a datblygwyd gan y cwmni Albanaidd DMA Design ac a gyhoeddwyd gan Rockstar Games. Cafodd ei ryddhau ar 30 Medi 1999 ar gyfer Microsoft Windows, ac ar 22 Hydref 1999 ar gyfer y PlayStation, cyn cael ei ryddhau ar gyfer Dreamcast a Game Boy Color yn 2000. Mae'n olynydd i *Grand Theft Auto 1*, ac yn rhan o'r gyfres *Grand Theft Auto*. Mae'r fformat byd agored yn rhoi'r rhyddid i'r  chwaraewyr  i grwydro i unrhyw le yn y Ddinas.

Mae'r gêm yn cael ei chwarae gan edrych o'r brig i lawr. Mae modd tramwyo'r ddinas ar droed neu mewn cerbyd. Rhoddwyd y gêm ar system *Steam* ar 4 Ionawr 2008 fel rhan o gasgliad. Cafodd ei olynydd, *Grand Theft Auto III*, ei ryddhau ym mis Hydref 2001.

## Lleoliad 
*Mae Grand Theft Auto 2* yn cael ei leoli mewn amser amhenodol mewn dinas ddienw ddyfodolaidd *Rhywle yn yr Unol Daleithiau.* Mae llawlyfr a gwefan y gêm yn defnyddio'r ymadrodd "tair wythnos i mewn i'r dyfodol"; ond mae cofnodion dyddlyfr ffuglen ar wefan *Grand Theft Auto 2*  yn awgrymu ei fod wedi ei leoli yn y flwyddyn 2013.

Mae'r ddinas wedi ei rhannu'n dair lefel, neu "ardal". Mae'r lefel gyntaf, Downtown, yn fwrlwm o weithgaredd busnes yn ogystal â safle ysbyty meddwl fawr a phrifysgol. Mae'r ail ardal yn Ardal Breswyl ac mae'n cynnwys carchar y ddinas, parc carafanau sefydlog gyda bar thema Elvis Presley o'r enw *"Disgracelands"*, sydd yn foes am gartref go iawn y cannwr *Graceland*. Mae gan yr ardal, canolfan siopa, a gorsaf pŵer trydan dŵr enfawr hefyd. Y trydydd a'r olaf o'r ardaloedd yw'r Ardal Ddiwydiannol sy'n cynnwys porthladd, ffatri pacio cig, Gorsaf Ynni Niwclear a theml Krishna.

## Gangiau 
Mae cyfanswm o saith gang troseddol yn y gêm, mae rhai wedi eu henwi ar ôl gangiau neu eu grwpiau go iawn. Mae'r *Zaibatsu*, Corfforaeth lygredig, yn bresennol ym mhob un o'r ardaloedd. Mae ardal Downtown yn gartref i'r *Loonies*, criw o bobl gyda salwch meddwl pobl sydd wedi meddiannu seilam y ddinas; mae Downtown hefyd yn gartref i'r *Yakuza*, maffia Japaneaidd. Yn yr ardal Breswyl, mae'r gangiau  *Gwyddonwyr SRS *(Sex and Reproductive Systems) a *Rednecks*, sy'n byw yn  y parc carafanau ac yn gyrru o gwmpas mewn tryciau gyda baneri Confederate mawr arnynt. Mae'r ardal Ddiwydiannol yn cynnwys y *Maffia Rwsieg* a'r *Hare Krishna*. Mae gan bob gang ceir, ymddygiad a nodweddion arbennig ei hun.

## Goleuo 
Ar y fersiwn PC mae modd chware'r gêm ar osodiadau dau wahanol amser o'r dydd, hanner dydd neu gyfnos. Ar osodiad hanner dydd mae'r hinsawdd yn llachar ac yn gwneud y gêm yn glir i weld (mae hefyd yn gostwng y raffeg gwaelodol ar galedwedd is raddedig oherwydd bod llai o effeithiau goleuo). Ar osodiad y cyfnos mae'r gêm yn dywyllach, sydd yn caniatau effeithiau goleuo deinamig o ffrwydradau a goleuadau car. Yn y fersiwn Dreamcast dim ond y fersiwn cyfnos sydd ar gael, ac ar y PlayStation dim ond yr osodiad hanner dydd. Mae'r nodwedd hon yn cael ei ehangu ymhellach yn *Grand Theft Auto III* a gemau eraill lle mae'r golau dydd yn newid gydag amser diwrnod yn y gêm.

## Chware'r gêm 
*Mae Grand Theft Auto 2* yn cadw golwg o'r brig i lawr a defnyddiwyd yn y gemau blaenorol, yn ogystal â'r gallu i ddwyn ceir, a chael tasgau newydd dros y ffôn fformiwla wreiddiol. Mae Claude Speed, cymeriad  y chwaraewr a'r prif gymeriad y gêm yn gallu i archwilio dinasoedd ar droed neu mewn gwahanol gerbydau. Y nod yw ennill sgôr penodol. O gyflawni'r nod bydd y chwaraewr yn gallu symud ymlaen i'r lefel nesaf. Bydd cyflawni tasgau'r gêm yn llwyddiannus yn gwobrwyo'r chwaraewr gyda mwy o bwyntiau nag unrhyw ddull arall ond nid ydynt yn hanfodol ar gyfer cwblhau'r gêm.
bawd|chwith|Cipolwg o'r gêm
Nodwedd newydd a gyflwynwyd yn *Grand Theft Auto 2* yw gwneud tasgau ar gyfer y gwahanol gangiau. Mae dau gang newydd ar gyfer pob un o dair lefel  y gêm, ac un garfan sydd yn bresennol ar bob lefel. Os yw'r chwaraewr yn  cael ei gyflogi gan un gang bydd yn codi drwgdybiaeth gang arall (mae gweithio i gang Rhif 1 yn pechu gang Rhif 2, bydd gweithio i gang Rhif 2 yn achosi gelyniaeth gyda gang Rhif 3, ac ati.). Yn y  *Grand Theft Auto gwreiddiol *, dim ond yr heddlu lleol oedd yn  dilyn y chwaraewr. Yn *Grand Theft Auto 2*, mae timau SWAT (heddlu tactegol gydag arfau milwrol)  yn cael eu cyflwyno yn yr Ardal Downtown os bydd y chwaraewr yn ennill 4 *pen cop*. Mae Asiantau Arbennig (5 pen cop) a'r fyddin (6 pen cop) yn cael eu cyflwyno yn yr ardaloedd Preswyl a Diwydiannol. Bydd y mathau ychwanegol yma o orfodi cyfraith a threfn yn cael eu defnyddio wrth i lefel troseddol y chwaraewr cynyddu. Mae'r lefel troseddol yn cael ei gynrychioli trwy ddelweddau o ben cop (heddwas) ar y sgrin.

*Mae Grand Theft Auto 2* yn cyflwyno gwell ffordd o gadw gêm. Yn y gêm wreiddiol, doedd dim ond modd cadw gêm wedi gorffen holl dasgau mewn dinas. Yn GTA2 mae modd cadw gêm trwy fynd i mewn i'r eglwys a rhoi rhodd o $50,000, bydd llais yn cyhoeddi "Haleliwia! Enaid arall wedi ei gadw!". Mae hyn yn rhoi gwybod i'r chwaraewr bod y gêm wedi cael ei gadw. Os nad oes gan y  chwaraewr digon o arian, mae'r llais yn dweud "Damnedigaeth! Dim arian, dim achubiaeth!" a bydd dim modd cau'r gêm heb golli'r cynnydd yn y gêm a wnaed hyd hynny. 

Gwnaed gwelliannau eraill perthnasol i fywyd y ddinas hefyd. Nid rhannau cosmetig o'r gêm yn unig yw cerbydau a cherddwyr eraill maent yn chwarae rôl yn y gêm. Weithiau bydd cerddwyr  yn mynd i mewn i a theithio yn y tacsis a'r bysiau. Mae aelodau'r cyhoedd, cerddwyr, aelodau gangiau a'r heddlu weithiau yn ymladd ym mysg ei gilydd. Mae lladron ceir eraill, mewn siwmperi gwyrdd, a mygwyr, mewn siwmperi coch hefyd yn weithredol yn y ddinas.

Mae'r gêm yn cyflwyno 'tasgau ochr' megis gyrrwr tacsi, gyrru bws, ac yn a gyrru tryc. Mae modd casglu pecynnau cydd (Bathodynnau GTA2) neu Wang-Cars (ceir Mr Wang nid halwyr). Bydd gyrru tacsi yn ennill tua 1 doler yr eiliad. Mae'r Wang-Cars yn ymddangos yn yr ail ardal. Maent yn cael eu cuddio yn dda ac fel arfer mae'n ofynnol i'r chwaraewr gwneud i'w gar neidio ar gyflymder uchel i gyrraedd y ceir gan fod rhai ohonynt wedi parcio ar ben adeiladau. O fynd i mewn i Wang-Car bydd y chwaraewr yn ail ymddangos o flaen garej Mr Wang. Mae canfod y cyfan o'r Wang-Cars yn datgloi Tanc, *Land Roamer *arfog, Injan Dân gyda fflamau yn dod trwy ei bibellau dŵr, pedwar GT Furore; dau gyda ffrwydron, un gyda slics olew ac un gyda gwn peiriant, a Char Asiant Arbennig gyda gwn peiriant. Bydd y cerbydau hyn yn ymddangos ym maes parcio'r garej.

Mae rhai arfau yn *Grand Theft Auto 2* yn dechrau tasg  "Lladd Cynddeiriog" o'u codi. Bydd gan y chwaraewr amser cyfyngedig i ladd nifer penodol o bobl. Bydd bonws yn cael ei wobrwyo am gyflawni'r tasgau.

Mae fersiwn y PlayStation o *Grand Theft Auto 2* wedi i addasu fel ei fod yn llai eithafol na'r fersiwn PC, gyda'r angen i ladd llai o bobl yn y tasgau cynddeiriog. Mae un dasg wedi newid hefyd. Yn lle ceisio twyllo'r aelodau o'r cyhoedd i fynd i mewn bws i gael eu gyrru i ffatri prosesu cig i'w canibaleiddio, rhaid gyrru aelodau o gang Hare Krishna.

Fel yn achos y *Grand Theft Auto* a *Grand Theft Auto: Llundain  1969*, mae'r chwaraewr yn derbyn taliadau bonws am redeg ei gar dros bobl benodol heb stopio neu frecio. Bydd nifer o ddynwaredwyr Elvis weithiau i'w gweld yn cerdded y strydoedd. Os yw'r chwaraewr yn eu lladd mewn cyfnod byr o amser, bydd yn ennill bonws ariannol mawr a bydd y geiriau *"Elvis has left the building"*yn ymddangos ar y sgrîn

*Mae Grand Theft Auto 2* hefyd yn cynnwys pedwar tasg aml chwaraewr:* Deathmatch, Team Deathmatch*, *Tag* a *Race*.

Mae trenau yn y fersiwn PC, a bydd y chwaraewyr yn gallu teithio arnynt.

## Derbyniad 
Derbyniodd fersiwn PC *GTA2* gwobr "Arian" am werthiant gan Gymdeithas Cyhoeddwyr Meddalwedd Adloniant a Hamdden (ELSPA), yn dangos gwerthiant o leiaf 100,000 o gopïau yn y Deyrnas Unedig. Cafodd y fersiwn PlayStation gwobr "Platinwm" ELSPA am werthu 300,000 neu fwy o unedau yn y Deyrnas Unedig.

Cafodd *Grand Theft Auto 2* ei ryddhau i adolygiadau cymysg. Cafodd graffeg y gêm derbyniad cymysg gan y beirniaid, a nododd mai prin bu unrhyw wahaniaeth yn safon y raffeg ers y gêm wreiddiol. Dywedodd Tal Blevins o *International Games News* (IGN)  bod y raffeg "yn gyfartalog ar y gorau", a bod y golygfeydd yn "anodd ei gwerthfawrogi". Dwedodd Jeff Gerstmann o GameSpot bod y "raffeg yn edrych ychydig yn blaen." Cafodd trac sain derbyn y gêm adborth cadarnhaol, gyda Jeff Gerstmann yn dweud bod y "sain yn wych". Meddai Tal Blevins o IGN yn ei alw yn "un o nodweddion gorau" y gêm.

Cafodd elfennau chwarae'r gêm derbyniad cymysg hefyd. Dwedodd Jeremy Dunham o IGN gall yr arddull chware yn "wedi bod yn llawer gwell." Dywedodd Tal Blevins ei fod yn "syml, ond effeithiol." Yn ôl Jeff Gerstmann  "er bod yr arddull chware, i raddau helaeth, yr un fath ag yn GTA y flwyddyn flaenorol, mae'n dal i fod yn llawer o hwyl." Roedd y cylchgrawn Edge *yn* tynnu sylw at y modd yr oedd stori'r gêm yn datblygu a'r tasgau dyfeisgar, gan nodi bod *Grand Theft Auto 2* "yn llwyddo i dynnu chi yn ddwfn i mewn i gymhlethdodau'r byd".

## Cyfeiriadau 
Categori:Gemau fideo
Categori:Grand Theft Auto